Doi apontaments di no pierdi cu la musiche babeliche di scoltâ e di balâ, tra usgnot e doman.
Il prin al è a Turin, li dal Centri sociâl Askatasuna (cors Regina Margherita 47), là che usgnot – orari uficiâl a 11 – al è proviodût il conciert di Gran Bal Dub, il progjet metût adun di Sergio Berardo (vôs, ghironde e milante altris struments tai Lou Dalfin e in altris progjets di musiche ocitane) e Madaski, innomenât produtôr e musicist, cu la colaborazion di Chiara Cesano al violin e di Roby Avena ae armoniche e al semiton. Ritmis e musichis doc cuinçadis in salse gjamaicane e eletroniche.
Il secont al doman a Udin, li dal Bar dal Visionario (vie Asquini 33), za a tacâ di 8 e mieze di gnot.
L’apontament si clame Une Patrie che e cjante. Peraulis e musichis de Cjargne ae Basse e al cjape dentri la esibizion di trê nons impuartant de cjançon furlane contemporanie, inte suaze di Friûl Patrie di Ducj, il program des iniziativis inmaneadis cul coordenament di Furlan in Comun, il Sportel pe lenghe furlane dal Comun di Udin, par memoreâ la Fieste de Patrie dal Friûl.
I protagoniscj de serade, lant daûr di un percors artistic e gjeografic che al va des monts ae marine, a son il zovin cjantautôr cjargnel Alvise Nodale, che sù par jù un an indaûr al veve dât fûr il so prin disc, Conte Flame, la cubie dai Rive No Tocje, che a messedin rock, blues e tescj ruspiôs e visonaris di ispirazion ‘trastolone’, cemût che al mostre in maniere interessante il lôr secont disc Lis conseguenzis dal deliri, e Silvia Michelotti, cjantautore di Udin, che e torne pe ocasion in sene, dopo une polse di uns pôcs di agns, autore une desene di agns indaûr di albums interessants tant che Sono lagrimis o stelis? e Alis.
O di ca o di là si scugne lâ. Par balâ o par scoltâ.
fur_Latn fur_Latn fur_Latn fur_Latn fur_Latn fur_Latn